<classify> MBWA maalumu wa Polisi wa kunusa dawa za kulevya wamesaidia kunasa watu watatu wakiingiza dawa aina ya heroin kilo 12 baada ya kupita mitambo ya kisasa ya ukaguzi bila kubainika.Watuhumiwa hao watatu, wawili wakiwa mume na mke ni kutoka Brazil na Marekani na walikamatwa Uwanja Ndege wa Kimataifa wa Kilimanjaro KIA. Raia wa Brazil aliyedakwa alitambuliwa kwa jina la Joel Kandido ambaye alikamatwa na kilo 6.3 na Wamarekani wawili mume na mke, Imtiaz Hussein na Dorothea Miranda walikamatwa na kilo 6.7.Wamarekani hao walikuwa wakienda Italia. Akizungumza na waandishi wa habari katika uwanja wa KIA, Meneja wa Ulinzi na Usalama wa uwanja huo, Justine Kisusi alisema wamarekani hao walificha mihadarati hiyo kwa ustadi mkubwa ndani ya magurudumu ya begi na dawa nyingine zilifichwa pembeni mwa mikanda ndani ya begi na nyingine zilifichwa kwenye mkono wa kushikia begi na zilipita katika mashine bila kuonekana.Alisema hata hivyo mbwa wa kunusa dawa walilia kuonesha kuwa begi hilo haliko salama na lina dawa za kulevya. Kisusi alisema tukio hilo lilitokea usiku wa manane wa Oktoba 28 mwaka huu, wakati wageni hao wakiingia nchini wakitokea Marekani kuelekea Italia.Alisema baada ya mbwa kuonesha ishara kuwa begi hilo lina dawa kikosi cha usalama katika uwanja huo kiliwakamata raia hao na kuanza kulipekuwa begi hilo lote lakini hawakuona kitu.Mbwa alionesha kuwa bado begi hilo lina dawa na hatua ya kuanza ilikuwa kuvunja kila kitu, ikiwemo magurudumu na mikono ya kushikia begi ndipo zilipogundulika. Uwanja wa KIA kwa sasa uko vizuri kiulinzi kwa saa 24 na wafanyabiashara kupitishia dawa hawatakuwa salama, alisema.Kaimu Kamanda wa Kikosi cha Mbwa na Farasi Nchini, Mrakibu Mwandamizi Msaidizi, Kyariga Timoth alisema kuwa uwanja wa KIA ni moja ya viwanja vyenye mbwa maalumu wenye utaalamu wa kutambua dawa za kulevya na nyara za serikali, hivyo alisema kuwa kazi iliyofanywa na askari kwa kukamata dawa hizo inapaswa kupongezwa.Kaimu Mkurugenzi wa KADCO, kampuni inayoendesha uwanja huo, Christopher Mukoma alisema kikosi cha ulinzi KIA kimeimarishwa zaidi na wafanyakazi wake wanafanya kazi saa 24 na baadhi ya waajiriwa wapya wa sasa wamepata mafunzo ya kiutendaji katika Chuo Cha Polisi Moshi CCP, lengo likiwa ni kuboresha ufanisi wa kazi.  <topic>: KITAIFA 